b'\n_START_ARTICLE_\nRiho N\xc3\xb5mmik\n_START_PARAGRAPH_\nRiho N\xc3\xb5mmik (s\xc3\xbcndinud 26. veebruaril 1936 Tallinnas) on eesti f\xc3\xbc\xc3\xbcsik.\n_START_SECTION_\nElulugu\n_START_PARAGRAPH_\nRiho N\xc3\xb5mmik on Salme N\xc3\xb5mmiku poeg._NEWLINE_1954. aastal l\xc3\xb5petas N\xc3\xb5mmik Tartu 1. Keskkooli, 1960 Moskva \xc3\x9clikooli f\xc3\xbc\xc3\xbcsikateaduskonna ja 1963 samas aspirantuuri, f\xc3\xbc\xc3\xbcsika-matemaatikakandidaat (1968, Moskva \xc3\x9clikool), v\xc3\xa4itekiri "\xd0\x98\xd0\xb7\xd1\x83\xd1\x87\xd0\xb5\xd0\xbd\xd0\xb8\xd0\xb5 \xd1\x8d\xd0\xbb\xd0\xb5\xd0\xba\xd1\x82\xd1\x80\xd0\xbe\xd0\xbd\xd0\xbd\xd0\xbe-\xd1\x84\xd0\xbe\xd1\x82\xd0\xbe\xd0\xbd\xd0\xbd\xd0\xbe\xd0\xb9 \xd0\xb8 \xd1\x8f\xd0\xb4\xd0\xb5\xd1\x80\xd0\xbd\xd0\xbe-\xd0\xb0\xd0\xba\xd1\x82\xd0\xb8\xd0\xb2\xd0\xbd\xd0\xbe\xd0\xb9 \xd0\xba\xd0\xbe\xd0\xbc\xd0\xbf\xd0\xbe\xd0\xbd\xd0\xb5\xd0\xbd\xd1\x82 \xd0\xb2 \xd1\x86\xd0\xb5\xd0\xbd\xd1\x82\xd1\x80\xd0\xb0\xd0\xbb\xd1\x8c\xd0\xbd\xd1\x8b\xd1\x85 \xd0\xbe\xd0\xb1\xd0\xbb\xd0\xb0\xd1\x81\xd1\x82\xd1\x8f\xd1\x85 \xd1\x88\xd0\xb8\xd1\x80\xd0\xbe\xd0\xba\xd0\xb8\xd1\x85 \xd0\xb0\xd1\x82\xd0\xbc\xd0\xbe\xd1\x81\xd1\x84\xd0\xb5\xd1\x80\xd0\xbd\xd1\x8b\xd1\x85 \xd0\xbb\xd0\xb8\xd0\xb2\xd0\xbd\xd0\xb5\xd0\xb9", f\xc3\xbc\xc3\xbcsika-matemaatikadoktor (1998, Moskva \xc3\x9clikool), "\xd0\x9c\xd0\xbe\xd0\xb4\xd0\xb5\xd0\xbb\xd0\xb8 \xd0\xbf\xd0\xbe\xd1\x82\xd0\xbe\xd0\xba\xd0\xbe\xd0\xb2 \xd1\x87\xd0\xb0\xd1\x81\xd1\x82\xd0\xb8\xd1\x86 \xd0\xba\xd0\xbe\xd1\x81\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb8\xd1\x85 \xd0\xbb\xd1\x83\xd1\x87\xd0\xb5\xd0\xb9 (\xd1\x80\xd0\xb0\xd0\xb7\xd1\x80\xd0\xb0\xd0\xb1\xd0\xbe\xd1\x82\xd0\xba\xd0\xb0 \xd0\xb8 \xd0\xbf\xd1\x80\xd0\xb8\xd0\xbc\xd0\xb5\xd0\xbd\xd0\xb5\xd0\xbd\xd0\xb8\xd0\xb5)"._NEWLINE_N\xc3\xb5mmik oli 1964\xe2\x80\x9368 Eesti NSV TA F\xc3\xbc\xc3\xbcsika ja Astronoomia Instituudi nooremteadur, 1969\xe2\x80\x9397 Moskva \xc3\x9clikooli tuumaf\xc3\xbc\xc3\xbcsika instituudi vanemteadur, 1998\xe2\x80\x93 juhtivteadur.\n_START_SECTION_\nTeadust\xc3\xb6\xc3\xb6\n_START_PARAGRAPH_\nRiho N\xc3\xb5mmiku uurimisvaldkonnad on kosmiliste kiirte f\xc3\xbc\xc3\xbcsika, tuumaf\xc3\xbc\xc3\xbcsika, geof\xc3\xbc\xc3\xbcsika, kosmose radiatsiooniv\xc3\xa4ljad, kosmoselendude radiatsiooniohutus, kiirguse m\xc3\xb5ju mikroelektroonikale, rakenduslik vaakumspektroskoopia, loodus- ja \xc3\xbchiskonnan\xc3\xa4htuste modelleerimine. T\xc3\xb6\xc3\xb6tanud Baikonuri (Bajkong\xc3\xb5r) ja Kapustin Jari kosmodroomil ning Aragatsi m\xc3\xa4el (Armeenia) asuvas kosmiliste kiirte uurimise jaamas._NEWLINE_Osalenud "Interkosmose" programmides ja teinud eksperimente rohkem kui 40 sputnikul ja kosmoselaeval, sh seni suurima (180 kg) kosmoses kasutatud ("Interkosmos 6", 1978) tuumaemulsioonikambri loomises (saanud autoritunnistuse), mille abil tegi eksperimentaalselt kindlaks (1981) Maa-l\xc3\xa4hedases kosmoseruumis siiani k\xc3\xb5rgeima energiaga (\xc3\xbcle 1012 eV) elektronide olemasolu. Sedastanud esimesena Galaktika kosmiliste kiirte koosseisus (1981) mittet\xc3\xa4ielikult ioniseeritud raskete aatomite olemasolu. Loonud meetodi (1990, rakendanud seda samal aastal) anomaalse kosmilise kiirguse hulka kuuluva hapniku ioonide laengu m\xc3\xa4\xc3\xa4ramiseks kahe anduri abil, mis on paigutatud \xc3\xbchel ajal eri orbiitidel liikuvatele satelliitidele, loonud ka galaktiliste kosmiliste kiirte d\xc3\xbcnaamika arvutamise mudeli (kinnitati aastast 2003 rahvusvaheliseks standardiks, on esimene maailmaruumi f\xc3\xbc\xc3\xbcsikalisi omadusi k\xc3\xa4sitlev standard). Teinud kindlaks P\xc3\xa4ikese kosmilisi kiiri iseloomustavaid seadusp\xc3\xa4rasusi (1993\xe2\x80\x932004), mille alusel loonud vastava arvutusmudeli (kinnitatud Venemaa standardina). Koos Salme N\xc3\xb5mmikuga uurinud (inim)asustuse ruumilisi seadusp\xc3\xa4rasusi ja koostanud migratsiooniprotsesside matemaatilise mudeli. Konstrueerinud teadusaparatuuri._NEWLINE_Moskva Eesti Seltsi asutajaid ja juhatuse liige (esimees 1996\xe2\x80\x932003), Moskva Rahvusseltside N\xc3\xb5ukogu liige (1989\xe2\x80\x9391). Venemaa Kosmosef\xc3\xb6deratsiooni veteran (2004), Moskva \xc3\x9clikooli teeneline teadlane (2004). Mongoolia TA teenetemedal (1981), NSVL (Venemaa) Kosmosef\xc3\xb6deratsiooni Juri Gagarini nimeline medal (1991, 2001), Valget\xc3\xa4he IV klassi teenetem\xc3\xa4rk (2006). \xc3\x9cle 190 teadustr\xc3\xbckise, 2 autoritunnistust; publitsistikat Eesti ja Venemaa ajakirjanduses.'